PPKE BTK

**PÁZMÁNY SZENIOR EGYETEM**

2023 őszi szemeszter

**online kurzus**

**A Mediterráneum nagy korszakai V.**

*Tudományterület:* interdiszciplináris

*A múlt megidézése* – ez is lehetne alcíme sorozatunk újabb évadának, amely ez alkalommal is kevésbé ismert témákat kínál a Mediterráneum tájain kalandozva. Ádám Anikó a középkori katedrálisok szellemét a 18–19. században feltámasztani igyekvő új építészeti stílus, a neogótika születését és térhódítását mutatja be. A Spanyolországban máig uralkodó Bourbonok idején létrejövő felvilágosult abszolutizmus és annak a spanyol tradícióktól elszakadni próbáló kultúrája a témája Rózsavári Nóra előadásának. A 19. századi magyar képzőművészet és középkori olasz irodalom metszéspontjában helyezkedik el Mátyus Norbert előadása, amely teljesen új oldaláról mutatja be az *Egri csillagok* szerzőjét. Ismert, hogy a *Vörös és fekete* írója szíve mélyén olasznak, sőt, latinnak vallotta magát: ennek igazolására vállalkozik Pataki Elvira előadása Stendhal, a klasszikus ókor és a 19. századi régészet kapcsolatáról. Ádám Anikó második előadása a 19. századi francia irodalom egy sajátos irányzatát, a fantasztikum világát mutatja be Théophile Gautier és Guy de Maupassant novellái alapján. Az előadás olyan szövegeket elemez, amelyeknek világképe szöges ellentétben a korszak pozitivizmusával, a tudományos fejlődés és a társadalmi haladás eszméjével, s az emberi lélek és az elme ismeretlen, nyugtalanító és félelmetes mélységeit tárják fel. A spanyol barokk építészet gyöngyszeme, a cádizi Oratorio Santa Cueva templom 1786 Nagypéntekén Haydn-mű premierjének adott otthont. Bali János koncertfelvétellel kísért előadása e csodálatos helyszínen felhangzó remekmű keletkezéstörténetét eleveníti fel.

|  |  |  |
| --- | --- | --- |
| Dátum | A kurzus előadásai | Előadó |
| Szeptember 19. | A gótika megújulása a 19. század építészetében és irodalmában | Dr. Ádám Anikó |
| Október 3. | "A dolgok ismerete, amely a természetes beszédből ered, és amely megkülönbözteti az embert a vadállatoktól".  Felvilágosodás és Bourbon reformizmus Spanyolországban | Dr. Rózsavári Nóra |
| Október 17. | A Pokol Budapesten. A Dante-körkép és Gárdonyi Géza | Dr. Mátyus Norbert |
| November 7. | Római séták: Stendhal és a görög-római antikvitás | Dr. Pataki Elvira |
| November 21. | A látható és a láthatatlan – a 19. századi francia fantasztikus irodalom | Dr. Ádám Anikó |
| December 5. | *Krisztus hét szava a keresztfán*: Joseph Haydn és Cadiz | Dr. Bali János |